SKRIFTLIG FORESPØRGSEL P-2880/01

af Marianne Thyssen (PPE-DE) til Kommissionen

(10. oktober 2001)

Om: Indførelse af internationale standarder for årsregnskaber/finansiel støtte til uddannelse af de berørte erhvervsudøvende og de nationale standardiseringsorganer

I lyset af indførelsen af de internationale standarder for årsregnskaber (forslag til forordning KOM(2001) 80(1)) bedes Kommissionen oplyse, om der er juridisk grundlag for at yde finansiel støtte til uddannelse af de berørte erhvervsudøvende og de nationale standardiseringsorganer, der med meget kort frist skal gennemgå en omfattende uddannelse?

Hvis der i øjeblikket ikke er noget juridisk grundlag, er der da juridiske hindringer for at skabe et sådant grundlag? Er Kommissionen rede til på kort sigt at udarbejde og forelægge et forslag på dette område?

(1) EFT C 154 E af 29.5.2001, s. 285.

Svar afgivet på Kommissionens vegne af Frederik Bolkestein

(14. november 2001)

Kommissionen vedtog den 13. februar 2001 et forslag til Europa-Parlamentets og Rådets forordning om anvendelse af internationale regnskabsstandarder i EU. I henhold til dette forslag skal selskaber, hvis værdipapirer omsættes på et reguleret marked, og selskaber, der skal forberede et prospekt, når værdipapirer udbydes til offentligheden, fra 2005 udarbejde konsoliderede regnskaber i overensstemmelse med International Accounting Standards (IAS). Forslaget gør det muligt for medlemsstater at udvide dette krav til at omfatte udarbejdelsen af årsregnskaber. Endvidere kan medlemsstater tillade eller kræve, at andre selskaber udarbejder deres konsoliderede regnskaber og/eller årsregnskaber i overensstemmelse med IAS.

Kommissionen er klar over, at overgangen fra nationale regnskabsstandarder til IAS medfører et væsentligt behov for efteruddannelse af bogholdere og revisorer, som beskæftiger sig med udarbejdelse og revision af konsoliderede regnskaber. Kommissionen finder dog ikke, at det hverken er hensigtsmæssigt eller nødvendigt at yde støtte til disse aktiviteter, eftersom markedet allerede har taget skridt til at imødekomme behovet for uddannelse af bogholdere, revisorer og ansatte ved de nationale organer, der udarbejder regnskabsstandarder.

I alle medlemsstater er regnskabsfaget i færd med at træffe forberedelser i forbindelse med overgangen til IAS. Brancheorganisationer på såvel regionalt som nationalt niveau er allerede i gang med at indføre uddannelsesprogrammer for deres medlemmer. Selv om vedtagelsen af IAS medfører en betydelig investering i uddannelse, er det vigtigt at huske, at dette kun vil være umiddelbart relevant for fagfolk, der allerede er beskæftiget med den vanskelige opgave at udarbejde konsoliderede regnskaber, og som derfor er rustet til udviklingen inden for avanceret regnskabsføring og finansberetning. Hvad angår fagfolk, som primært beskæftiger sig med små og mellemstore virksomheder (SMV), er det som omhandlet ovenfor op til medlemsstaterne at afgøre, hvorvidt denne forpligtelse til at anvende IAS skal udvides til at omfatte SMV. Under alle omstændigheder er der tale om en gradvis proces, som giver de berørte fagfolk tid til at træffe de nødvendige forberedelser og til at tilpasse sig den nye udvikling, sådan som de tidligere har formået til fulde.

For at skaffe mest tid til overgangsperioden opfordrer Kommissionen kraftigt til, at den forslåede forordning vedtages så snart som muligt.